**IZRAKSTS**

*Pielikums*

*Mārupes novada pašvaldības domes*

*2023.gada 28.decembra lēmumam Nr.68*

*(sēdes protokols Nr.24)*

**ADMINISTRATĪVAIS LĪGUMS Nr.\_\_\_\_\_\_**

**par nekustamā īpašuma “Stūrīši”, Mārupes pagastā, Mārupes novadā (kadastra Nr.80760030283) detālplānojuma īstenošanas kārtību**

Mārupē,

*Līguma parakstīšanas datums ir pēdējā*

*pievienotā droša elektroniskā paraksta un*

*tā laika zīmoga pievienošanas datums*

**Mārupes novada pašvaldība**, reģistrācijas Nr. 90000012827, juridiskā adrese: Daugavas iela 29, Mārupe, Mārupes novads, LV-2167 (turpmāk – **Pašvaldība),** kuru saskaņā ar Mārupes novada pašvaldības nolikumu pārstāv tās izpilddirektora vietniece attīstības un vides jautājumos Ilze Krēmere, no vienas puses, un

nekustamā īpašuma “Stūrīši”, Mārupes pagastā, Mārupes novadā (kadastra Nr.80760030283), kopīpašnieki **SIA “Tuvu Dabai”,** reģ.Nr.40203139029,juridiskā adrese: Amulas iela 2A, Rīga, LV- 1002, un **A. K.,** personas kods [..], (turpmāk – **Detālplānojuma īstenotājs)**, no otras puses,

turpmāk visi kopā - Līdzēji,

pamatojoties uz Valsts pārvaldes iekārtas likuma 80.panta pirmās daļas 2.punktu, Teritorijas attīstības plānošanas likuma 31. panta pirmo un otro daļu, ņemot vērā Mārupes novada pašvaldības domes 2023.gada 28.decembra lēmumu Nr.68 “Par nekustamā īpašuma “Stūrīši”, Mārupes pagastā, Mārupes novadā (kadastra Nr.80760030283) detālplānojuma apstiprināšanu” noslēdz šādu administratīvo līgumu (turpmāk- Līgums) par Detālplānojuma īstenošanas kārtību:

**1. LĪGUMĀ LIETOTIE TERMIŅI:**

1.1. Detālplānojums - nekustamā īpašuma “Stūrīši”, Mārupes pagastā, Mārupes novadā (kadastra Nr.80760030283) detālplānojums, kas apstiprināts ar Mārupes novada pašvaldības domes 2023.gada 28.decembra lēmumu Nr.68.

1.2. Apbūves noteikumi - Detālplānojuma teritorijas izmantošanas un apbūves nosacījumi.

1.3. Detālplānojuma teritorija - Mārupes novada teritorija nekustamā īpašuma “Stūrīši”, Mārupes pagastā, Mārupes novadā (kadastra Nr.80760030283) robežās.

**2. LĪGUMA PRIEKŠMETS**

2.1. Līdzēji vienojas par Detālplānojuma īstenošanas kārtību un realizācijas termiņu, Detālplānojuma spēka zaudēšanas gadījumiem, kā arī par prasībām attiecībā uz Detālplānojuma teritoriju un detālplānojuma īstenošanas ietvaros izbūvētās publiskās infrastruktūras apsaimniekošanu, izbūves secību, atbilstoši Līguma noteikumiem.

**3.DETĀLPLĀNOJUMA ĪSTENOTĀJA TIESĪBAS UN PIENĀKUMI**

3.1. Detālplānojuma īstenotājs īsteno Detālplānojumu saskaņā ar Līguma noteikumiem, Detālplānojuma Apbūves noteikumiem, Detālplānojuma realizācijas kārtību un Detālplānojuma Grafisko daļu, kā arī, ievērojot normatīvos aktus, kas regulē būvniecību, vides aizsardzību, zemes ierīcību un Detālplānojuma teritorijai spēkā esošo novada teritorijas plānojumu.

3.2. Detālplānojumu atļauts īstenot pa daļām, ievērojot nosacījumu, ka jaunu zemes vienību izveide un apbūve atļauta zemes vienībās, līdz kurām ir izbūvēts un nodots ekspluatācijā ceļš vismaz ar saistvielām nesaistītā seguma konstruktīvā kārtā un galvenās inženierkomunikācijas (elektroapgāde, centralizētā ūdensapgāde un centralizētā sadzīves kanalizācija).

3.3. Detālplānojuma īstenotājs veic Detālplānojuma teritorijas inženiertehnisko sagatavošanu:

3.3.1. nodrošina esošās meliorācijas sistēmas pārbūves projektēšanu visai detālplānojuma teritorijai un atbilstoši saskaņotajiem projektiem šīs būves izbūvē un nodod ekspluatācijā. Pēc būvdarbu pabeigšanas, normatīvajos aktos noteiktā kārtībā izstrādā meliorācijas sistēmas inventarizācijas lietas un pārbūvi reģistrē meliorācijas kadastra informācijas sistēmā.

3.3.2. veic ārējo inženierkomunikāciju projektēšanu un atbilstoši apstiprinātajiem projektiem plānoto ceļu nodalījumu joslu robežās izbūvē un nodod ekspluatācijā vismaz šādas inženierkomunikācijas, nodrošinot pieslēguma iespējas katrai no dzīvojamās apbūves zemes vienībām:

3.3.2.1. ārējie elektroapgādes tīkli;

3.3.2.2. ārējais ceļa apgaismojums;

3.3.2.3. lietus ūdens atvades sistēma;

3.3.2.4. ūdensapgādes tīkli ar pieslēgumu centralizētajām ūdensapgādes sistēmām;

3.3.2.5. sadzīves kanalizācijas tīkli ar pieslēgumu centralizētajām sadzīves kanalizācijas tīklu sistēmām.

3.3.3. veic ceļuprojektēšanu un atbilstoši apstiprinātajiem projektiem izbūvē un nodod ekspluatācijā Detālplānojuma teritorijas iekšējos ceļus, ievērojot šādas prasības:

3.3.3.1. iekšēji ceļi detālplānojuma teritorijā izbūvējami ar saistvielām saistītā ceļa seguma konstruktīvā kārtā;

3.3.3.2. ceļu būvniecību var paredzēt kārtās, kur:

- pirmajā kārtā ceļi izbūvējami ar saistvielām nesaistītā seguma konstruktīvā kārtā nodrošinot lietus ūdens novadīšanu no ielas braucamās daļas,

- pēdējā kārtā - ar saistvielām saistītā seguma konstruktīvā kārtā, izbūvējot arī paredzēto labiekārtojumu - gājēju ietves un ceļu ārējo apgaismojumu.

3.3.3.3. ceļu, kas savieno Pašvaldības ceļu C-18 Saltupi–Turaidas-Rutki un nekustamā īpašuma “Bunkas” zemes vienību ar kadastra apzīmējumu 8076 003 0318, Detālplānojuma īstenotājs izbūvē vismaz līdz iekšējam krustojumam, ja šādi tiek nodrošināta piekļūšana visām Detālplānojumā paredzētajām zemes vienībām. Par atlikušās ceļa daļas (savienojums ar zemes vienību ar kadastra apzīmējumu 8076 003 0318) izbūvi Detālplānojuma īstenotājam ir pienākums sadarboties un nodrošināt būvniecības dokumentācijas saskaņošanu vai/un nepieciešamo pilnvaru izdošanu ceļa savienojuma izbūvei, kad nekustamā īpašuma “Bunkas” īpašnieks vai tā pilnvarotā persona ierosinās ceļa posma izbūvi piekļuvei pie zemes vienības ar kadastra apzīmējumu 8076 003 0318 vai vienota ceļu tīkla nodrošināšanai tās sadales gadījumā.

3.4. Detālplānojuma īstenotājs neliedz pieslēguma iespēju detālplānojuma teritorijā izbūvētajām komunikācijām un neliedz izbūvēt komunikācijas zemes vienībā Nr.9, ja to izbūve nepieciešama pakalpojuma nodrošināšanai citos īpašumos.

3.5. Detālplānojuma īstenotājs nodrošina projektēto zemes vienību kadastrālo uzmērīšanu, zemes lietošanas veidu un mērķu aktualizāciju, zemes vienību reģistrāciju nekustamā īpašuma valsts kadastra informācijas sistēmā un reģistrāciju zemesgrāmatā. Zemes vienība Nr.8 izdalāma kā atsevišķa zemes vienība, neveidojot atsevišķu nekustamo īpašumu, bet paredzot tās pievienošanu pašvaldības īpašumam ceļš C-18 Saltupi-Turaidas-Rutki.

3.6. Veicot īpašuma sadali, Detālplānojuma īstenotājs katrai jaunveidotai zemes vienībai, kurā atrodas meža zeme, uz aktuālā zemes vienības robežu plāna veic atkārtotu meža inventarizāciju**.**

3.7. Detālplānojuma īstenotājs apmaksā visus ar Detālplānojuma īstenošanu saistītos izdevumus (izņemot 5.7 un 5.8 punktos paredzētās darbības), līdz brīdim, kamēr par konkrētu darbību īstenošanu nav noslēgtas atsevišķas rakstiskas vienošanās, ar kuru šo pienākumu uzņemas trešā persona (tai skaitā, bet ne tikai, pārjaunojuma Līgums ar personu, kura uzņemas teritorijas apsaimniekotāja pienākumus vai iegūst īpašuma tiesības uz jebkuru Detālplānojumā ietverto nekustamo īpašumu vai tā daļu Līguma darbības laikā).

3.8. Izbūvētos ceļus to nodalījuma joslu robežās un inženierkomunikācijas līdz piederības robežai Detālplānojuma īstenotājs apsaimnieko un uztur par saviem finanšu līdzekļiem, līdz īpašuma tiesību izbeigšanas brīdim.

3.9. Detālplānojuma īstenotājs nodrošina, ka līdz zemes vienību apbūves uzsākšanai Detālplānojuma teritorija ir sakopta un uzturēta kārtībā.

3.10. Vienlaikus ar daļēju vai pilnu īpašumtiesību maiņu uz Detālplānojumā ietvertajiem nekustamajiem īpašumiem, Detālplānojuma īstenotāja pienākums ir informēt ikvienu Detālplānojumā ietvertā nekustamā īpašuma ieguvēju par noslēgto Līgumu un tā noteikumiem.

3.11. Izveidojot jaunas apbūves zemes vienības, līdz brīdim, kad detālplānojuma ietvaros izbūvētie ceļi ir atsavināti Pašvaldībai, Detālplānojuma īstenotājam ir pienākums tās fiziski un juridiski nodrošināt ar piekļuvi. Piekļuvi nodrošina atsavinot zemes vienības Nr.6, Nr.7 (un Nr.9) pašvaldībai, vai nosakot izbūvētajiem ceļiem pašvaldības nozīmes ceļa statusu saskaņā ar Zemes pārvaldības likuma 8.1panta regulējumu.

3.12. Detālplānojuma īstenotājam ir tiesības:

3.12.1. Veikt Detālplānojuma paredzēto zemes vienību nodalīšanu atbilstoši Detālplānojuma risinājumiem ievērojot šī Līguma noteikumus;

3.12.2. Pēc ārējo inženierkomunikāciju izbūves projektēto ceļu teritorijā atsavināt izbūvēto un ekspluatācijā nodoto infrastruktūru komunikāciju turētājiem, savstarpēji vienojoties;

3.12.3. Pēc plānoto ceļu un inženierkomunikāciju izbūves un nodošanas ekspluatācijā, atsavināt Pašvaldībai zemi un izbūvētās inženierbūves zemes vienības Nr.6 Nr.7 un Nr.9 (Autotransporta infrastruktūras objekta teritorijas). Ierosināt nodot Pašvaldības īpašumā var tikai tādas zemes vienības, kuras vienlaikus atbilst visām prasībām:

3.12.3.1. tā ir izdalīta kā atsevišķa zemes vienība, kurai vismaz ir piešķirts kadastra apzīmējums un veikta kadastrālā uzmērīšana;

3.12.3.2. ceļš attiecīgajā posmā ir izbūvēts atbilstoši to būvniecības ieceres dokumentācijā norādītam risinājumam nodots ekspluatācijā un kā inženierbūve reģistrēts nekustamā īpašuma valsts kadastra informācijas sistēmā;

3.12.3.3. ja atsavināšanai piedāvātais īpašums ir kopīpašums, atsavināšanas process ir ierosināts uz visām atsavināmā nekustamā īpašuma domājamām daļām vienlaikus.

**4. PAŠVALDĪBAS TIESĪBAS UN PIENĀKUMI**

4.1. Pašvaldībai ir pienākums:

4.1.1. nodrošināt Detālplānojuma īstenošanas uzraudzību saskaņā ar normatīvajiem aktiem;

4.1.2. izstrādājot jaunu teritorijas plānojumu, integrēt tajā Detālplānojumā paredzētos risinājumus un Teritorijas izmantošanas un apbūves noteikumus pēc būtības, ja uz jauna Teritorijas plānojuma izstrādes brīdi Detālplānojuma īstenošana norit saskaņā ar Līgumā noteiktajiem termiņiem un noteikumiem;

4.1.3. pieņemt normatīvajos aktos paredzētos lēmumus par atdalāmajām projektētajām zemes vienībām, lietošanas mērķa un adreses piešķiršanu, attiecībā uz tām zemes vienībām, kurās īstenoti un nodoti ekspluatācijā meliorācijas sistēmas pārbūves darbi (ja šie darbi atbilstoši meliorācijas pārbūves projekta risinājumam uz tām ir attiecināmi) un, līdz kurām ir izbūvēts un nodots ekspluatācijā ceļš vismaz ar saistvielām nesaistītā ceļa seguma konstruktīvā kārtā un 3.3.2. punktā minētās inženierkomunikācijas, izņemot ceļa ārējo apgaismojumu.

4.1.4. lemt par pašvaldības nozīmes ceļa statusa noteikšanu izbūvētajiem ceļiem saskaņā ar Zemes pārvaldības likuma 8.1 panta regulējumu, neparedzot ceļa apsaimniekošanu un uzturēšanu par pašvaldības līdzekļiem, līdz brīdim, kad ceļš tiek atsavināts Pašvaldībai;

4.1.5. noslēgt pārjaunojuma Līgumu ar ikvienu personu, kura iegūst īpašuma tiesības uz jebkuru Detālplānojumā ietverto nekustamo īpašumu Līguma darbības laikā;

4.1.6. Pašvaldībai ir saistoši Līguma noteikumi, izsniedzot attiecīgās atļaujas projektēšanai un būvniecībai Detālplānojuma teritorijā.

4.2. Pašvaldībai ir pienākums lemt par zemes vienību Nr.6, Nr.7 un Nr.9 (Detālplānojuma iekšējie ceļi) atsavināšanu pēc ceļa posmu būvniecības un labiekārtošanas pilnīgas pabeigšanas un nodošanas ekspluatācijā, ja tiek panākta šāda vienošanās, un pie nosacījuma, ka ir veikta apbūve vismaz 80% apbūvei paredzētajās zemes vienībās.

4.3. Pašvaldība var lemt par zemes vienību Nr.6, Nr.7 un Nr.9 (Detālplānojuma iekšējie ceļi) atsavināšanu pēc inženierkomunikāciju un ceļu ar saistvielām nesaistītā seguma konstruktīvā kārtā izbūves un nodošanas ekspluatācijā, ja tiek panākta šāda vienošanās.

4.4. Pašvaldība neuzņemas saistības noteiktā termiņā veikt ceļa izbūvi ar saistvielām saistītā seguma konstruktīvā kārtā, izbūvējot arī paredzēto labiekārtojumu - gājēju ietves un ceļu ārējo apgaismojumu, ja tā pārņem īpašuma tiesības uz ceļa zemes vienībām saskaņā ar Līguma 4.3 punktu.

4.5. Pašvaldībai var lemt par zemes vienības Nr.8 (pašvaldības ceļa C-18 Saltupi- Turaidas- Rutki daļa) atsavināšanu pēc tam, kad tai ir piešķirts kadastra apzīmējums un ir veikta kadastrālā uzmērīšana, un ir panākta attiecīga vienošanās.

4.6. Pašvaldības ceļa C-18 Saltupi – Turaidas - Rutki pārbūvi, tai skaitā ar saistvielām saistītā seguma konstruktīvā kārtā, un uzturēšanu īsteno Pašvaldība;

**5. ĪSTENOŠANAS TERMIŅI UN CITI NOTEIKUMI**

5.1. Detālplānojuma īstenotājs nodrošina Detālplānojuma īstenošanu šādos termiņos:

5.1.1. uzsāk Detālplānojuma īstenošanu, saskaņojot būvprojektu meliorācijas pārkārtošanas risinājuma īstenošanai, ceļu izbūvei vismaz ar saistvielām nesaistītā seguma konstruktīvā kārtā un lietus ūdens novadīšanu no ielas braucamās daļas, un galveno inženierkomunikāciju izbūvei, 3 (trīs) gadu laikā no Līguma abpusējas parakstīšanas;

5.1.2. zemes vienību Nr.8 (pašvaldības ceļa C-18 Saltupi- Turaidas- Rutki daļa) izdala atsevišķā zemes vienībā un veic tās kadastrālo uzmērīšanu ne vēlāk kā tiek uzsākta zemes vienību sadale Detālplānojuma ietvaros;

5.1.3. izbūvē ceļus ar saistvielām saistītā ceļa seguma konstruktīvā kārtā ar paredzēto labiekārtojumu- gājēju ietvēm un ceļu ārējo apgaismojumu, ne vēlāk kā 1 (viena) gada laikā pēc tam, kad veikta 80% apbūve un ir veikta pašvaldības ceļa C-18 Saltupi – Turaidas- Rutki izbūves ar saistvielām saistītā ceļa seguma konstruktīvā kārtā.

5.2. Meliorācijas sistēmas projektēšanas un būvniecības darbu īstenošana jānodrošina pirms vai vienlaikus ar citu inženierkomunikāciju un ielas izbūvi.

5.3. Ceļu izbūve var tikt projektēta un īstenota pa kārtām saskaņā ar Līguma 3.3.3.punkta noteikumiem.

5.4. Ceļu un galveno inženierkomunikāciju izbūve var tikt īstenota vienlaikus visā detālplānojuma teritorijā vai pa daļām, nodrošinot pieslēgumu izbūvi līdz komunikāciju pievienojuma vietai novada centralizētajiem tīkliem un pieslēguma iespējas katrai no projektētajām dzīvojamās apbūves zemes vienībām. Veicot ielas izbūvi pa posmiem, izbūvētā ielas posma galā izbūvējams pagaidu apgriešanās laukums.

5.5. Ceļa, kas savieno Pašvaldības ceļu C-18 Saltupi-Turaidas-Rutki un nekustamā īpašuma “Bunkas” zemes vienību ar kadastra apzīmējumu 8076 003 0318, daļa, vienojoties ar nekustamā īpašuma “Bunkas” īpašnieku vai tiesisko valdītāju, izbūvējama līdz brīdim, kad tiek veikta nekustamā īpašuma “Bunkas” zemes vienības ar kadastra apzīmējumu 8076 003 0318 sadale un izbūvēts vienots ceļu tīkls.

5.6. Zemes vienību sadale un reģistrācija zemesgrāmatā var tikt veikta vienlaikus visai Detālplānojuma teritorijai vai pa daļām pēc Pašvaldības domes lēmuma par adrešu un nekustamā īpašuma lietošanas mērķa piešķiršanu jaunveidotajām zemes vienībām, ievērojot nosacījumu, ka jaunizveidojamai zemes vienībai ir nodrošināta piekļuve no izbūvēta un ekspluatācijā nodota ceļa un līdz tai ir izbūvētas un nodotas ekspluatācijā galvenās inženierkomunikācijas (centralizētā sadzīves notekūdeņu kanalizācija, centralizētā ūdensapgāde, elektroapgāde).

5.7. Ēku projektēšana un būvniecība katrā no detālplānojuma teritorijas izdalītajām zemes vienībām var tikt organizēta individuāli, pēc izdalīto zemes vienību reģistrācijas zemesgrāmatā, ja konkrētajai zemes vienībai nodrošināta fiziska un juridiska piekļuve pa izbūvētu un ekspluatācijā nodotu publiski lietojamu ielu (izpildīts līguma 3.11.punkts), nodrošināta centralizētās ūdensapgādes un centralizētās kanalizācijas pieslēguma iespēja, un atbilstoši normatīvajos aktos noteiktā kārtībā izstrādātam tehniskajam projektam ir izbūvēta elektroapgāde.

5.8. Gāzes apgādes un elektronisko sakaru tīklu tehnisko projektu izstrādi un izbūvi, kā arī zemes vienību apbūvi, realizē jaunizveidoto zemes vienību īpašnieki saskaņā ar normatīvajos aktos paredzētā kārtībā izstrādātiem tehniskajiem projektiem.

5.9. Zemes vienības Nr.6., Nr.7 un Nr.9 (iekšējā ceļa daļas) ir atsavināmas par labu Pašvaldībai savstarpēji vienojoties un pēc attiecīga Pašvaldības domes lēmuma pieņemšanas ievērojot Līguma 4.2 un 4.3 punktu noteikumus, līdz tam nosakot pašvaldības nozīmes ceļa statuss bez uzturēšanas pienākuma.

5.10. Detālplānojuma teritorijas apbūves laikā nedrīkst pasliktināt izmantoto ielu un pievedceļu tehnisko stāvokli, būvdarbu pasūtītājam ir pienākums nodrošināt (paredzot šo pienākumu būvdarbu veicējam), ka nekavējoties tiek novērsti radītie bojājumi.

5.11. Detālplānojums uzskatāms par īstenotu pēc ielu un galveno inženierkomunikāciju (elektroapgādes, ūdensapgādes un kanalizācijas tīkli) izbūves un nodošanas ekspluatācijā, un plānotās apbūves īstenošanas.

5.12. Ja Detālplānojuma īstenotājs neievēro Līguma noteikumus vai ir beidzies Detālplānojuma īstenošanai noteiktais termiņš un tas nav pagarināts, Pašvaldībai ir tiesības no Detālplānojuma īstenotāja pieprasīt paskaidrojumus un pēc paskaidrojuma izvērtēšanas izskatīt jautājumu par apstiprinātā Detālplānojuma atzīšanu par spēku zaudējušu bez materiālo zaudējumu atlīdzināšanas Detālplānojuma īstenotājām.

5.13. Gadījumā, ja tiek apstrīdēts vai pārsūdzēts Detālplānojums vai būvatļaujas, kas izsniegtas būvju būvniecībai Detālplānojuma teritorijā, Līguma 5.1 apakšpunktā noteiktie termiņi tiek apturēti. Pēc attiecīgās institūcijas lēmuma vai tiesas sprieduma spēkā stāšanās, Pašvaldībai un Detālplānojuma īstenotājam ir jāvienojas par jauniem Detālplānojuma īstenošanas termiņiem.

**6. NEPĀRVARAMA VARA**

6.1. Līdzēji ir atbrīvoti no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas vai ārkārtēja rakstura apstākļu rezultātā, kuru darbība sākusies pēc Līguma noslēgšanas un kuru nevarēja iepriekš ne paredzēt, ne novērst. Pie nepārvaramas varas vai ārkārtēja rakstura apstākļiem pieskaitāmi: stihiskas nelaimes, avārijas, epidēmijas, karastāvoklis, streiki, varas un pārvaldes institūciju rīcība, normatīvo aktu, kas būtiski ierobežo un aizskar Līdzēju tiesības un ietekmē uzņemtās saistības, pieņemšana un stāšanās spēkā.

6.2. Līdzējam, kas atsaucas uz nepārvaramu varas vai ārkārtēja rakstura apstākļu darbību, nekavējoties par šādiem apstākļiem rakstveidā jāziņo otram līdzējam. Ziņojumā jānorāda, kādā termiņā, pēc viņa uzskata, ir iespējama un paredzama Līgumā paredzēto saistību izpilde, un pēc pieprasījuma, šādam ziņojumam ir jāpievieno izziņa, kuru izsniegusi kompetenta institūcija un, kura satur ārkārtējo apstākļu darbības apstiprinājumu un to raksturojumu.

**7. LĪGUMA SPĒKĀ STĀŠANĀS UN CITI NOTEIKUMI**

7.1. Līgums ir spēkā no Līguma noslēgšanas brīža un līdz Līgumā noteikto saistību pilnīgai īstenošanai vai Līguma izbeigšanai.

7.2. Līgums ir uzskatāms par īstenotu pēc ielu un galveno inženierkomunikāciju (ārējās elektroapgādes tīklu, ūdensapgādes un kanalizācijas tīkli) nodošanas ekspluatācijā, zemesgabalu pilnīgas sadales, un publiskās infrastruktūras atsavināšanas pašvaldībai vai pakalpojuma sniedzējam.

7.3. Līgums nekavējoties zaudē spēku, ja Detālplānojums tiek atcelts vai atzīts par spēku zaudējušu.

7.4. Līgums ir saistošs Līdzējiem.

7.5. Līgums ir pārjaunojams ar ikvienu personu, kura iegūst īpašuma tiesības uz jebkuru Detālplānojumā ietverto nekustamo īpašumu Līguma darbības laikā. Ja Līgums netiek pārjaunots un tas būtiski ietekmē turpmāko Detālplānojuma realizāciju, Pašvaldībai ir tiesības apturēt Detālplānojuma īstenošanu un izskatīt jautājumu par tā atzīšanu par spēku zaudējušu saskaņā ar Līguma 5.12. punktu.

7.6. Strīdi, kas rodas Līguma neizpildes gadījumā, tiek risināti sarunu ceļā. Gadījumā, ja Līdzēji nespēj vienoties savstarpējo sarunu ceļā, strīdi risināmi tiesā atbilstoši Latvijas Republikā spēkā esošajos normatīvajos aktos noteiktai kārtībai.

7.7. Līdzējiem ir tiesības veikt nepieciešamās tikšanās, pārrunas, kā arī izpildīt citas saskaņotas darbības, kas saistītas ar Līguma izpildi. Līguma teksts var tikt mainīts un papildināts, Līdzējiem savstarpēji vienojoties. Jebkuri Līguma grozījumi un papildinājumi noformējami rakstveidā, jāparaksta viesiem Līdzējiem, jāpievieno Līgumam un tie uzskatāmi par Līguma neatņemamu sastāvdaļu.

7.8. Līgums ir izstrādāts un noformēts uz 6 (sešām) lapaspusēm un parakstīts elektroniski.

**8. LĪDZĒJI**

|  |  |
| --- | --- |
| **Pašvaldība:**  **Mārupes novada pašvaldība**  Nod. maks. reģ. Nr. 90000012827  adrese: Daugavas iela 29, Mārupe,  Mārupes novads, LV – 2167  AS „SEB BANKA” Āgenskalna filiāle  Konts: LV69UNLA0003011130405  Kods: UNLALV2X    (paraksts)  \_\_\_\_\_\_\_\_\_\_\_\_\_\_\_\_  Izpilddirektora vietniece attīstības un vides jautājumos Ilze Krēmere | **Detālplānojuma īstenotājs:**  SIA “Tuvu Dabai”,  reģ.Nr.40203139029,  adrese: Amulas iela 2A,  Rīga, LV-1002  (paraksts)  \_\_\_\_\_\_\_\_\_\_\_\_\_\_\_\_\_\_\_\_\_\_\_  Valdes loceklis Artūrs Krūmiņš  A. K.,  personas kods [..]  adrese: Amulas iela 2A,  Rīga, LV-1002  (paraksts)  \_\_\_\_\_\_\_\_\_\_\_\_\_\_\_\_\_\_\_\_\_\_\_ |

**IZRAKSTS PAREIZS**

S.Sprudzāne

Mārupes novada pašvaldības

Centrālās pārvaldes

Personāla un dokumentu pārvaldības nodaļas

domes sekretāre

Mārupē 11.01.2024.

**DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**